**346. Beirniadaeth Rhyddiaith Bl.10 ac 11**

**Beirniad – Elin Williams**

Daeth wyth darn i law, nifer braidd yn siomedig o wybod cymaint sydd wedi cystadlu yng ngrŵp yr oed hwn yn y gorffennol. Roedd y testun wedi bod yn heriol i sawl un a’r cysylltiad gydag ‘amlen’ yn llac neu ddim yn argyhoeddi.

Cyflwynwyd amrywiaeth o ffurfiau – araith, llythyron, a straeon – ac er bod gan y mwyafrif syniadau diddorol, doedd pawb ddim wedi dangos bod ganddyn nhw’r adnoddau ieithyddol i’w mynegi. Roedd eraill yn ysgrifennu’n gywir a graenus, ond roedd angen mwy o ‘fflach’ yn y dweud a mwy o ddyfnder i’r profiadau er mwyn ein tynnu ni i mewn i’w byd.

Roedd y rhai ar y brig wedi dangos mwy o aeddfedrwydd. Llwyddasant i ddal diddordeb y darllenydd gan adeiladu eu straeon yn fwriadus a dethol geiriau’n ofalus. Yma, ymatebwyd i’r testun yn glir, gyda’r ‘amlen’ yn arwyddocaol.

SANTA CLOS

Stori am ferch sy’n derbyn amlen nad yw eisiau ei hagor gan ei bod yn argyhoeddedig mai neges fygythiol gan gyn-gariad sydd ynddi. Mae lle i dynhau yma ac acw ond mae’r dechrau’n gafael a’r clo, pan ddatgelir cynnwys yr amlen, yn codi ias.

MELLT

Mae MELLT yn sôn am dair amlen, pob un ohonynt yn cynnwys neges wahanol am dynged milwr yn yr Ail Ryfel Byd. Llwydda i osgoi bod yn sentimental ond eto mae yma rannau teimladwy dros ben. Mae’n ceisio ‘dangos’ yn hytrach na ‘dweud’ ac mae’n adleisio gwahanol elfennau o fewn y stori. Hwyrach y byddai’n gryfach stori eto o docio ambell ran. Roedd y clo cynnil yn effeithiol iawn.

POSTMON PAT

Stori ddarllenadwy dros ben. Mae Bethan, sy’n agor yr amlen, yn mynd ar daith emosiynol. Dealla’r awdur y ferch i’r dim ac mae’n ein tywys ni i brofi’r ystod o deimladau gyda hi. Dyw hi ddim yn stori hir ond yn y sylwgarwch cynnil y mae’r cryfder. Dyma’r darn o waith sydd wedi gafael ynof. Llongyfarchiadau.

1af – POSTMON PAT; 2il – MELLT; 3ydd – SANTA CLOS